## L’Institut Valencià de Servicis Socials organitza una jornada intergeneracional entre persones amb discapacitat intel·lectual i persones majors

*** Han participat els centres ocupacionals de persones amb discapacitat intel·lectual Marxalenes i Luz Verde, i l’associació de persones majors del barri
* La directora general, María José Rico, ha destacat “la importància d’impulsar iniciatives que promoguen l’autonomia de les persones amb discapacitat i afavorisquen la seua plena inclusió”**

L’Institut Valencià de Servicis Socials (IVASS), adscrit a la Vicepresidència Primera i Conselleria de Servicis Socials, Igualtat i Vivenda, ha organitzat una jornada intergeneracional entre les persones amb discapacitat intel·lectual dels centres ocupacionals Marxalenes i Luz Verde i l’associació de majors del barri, amb motiu del Dia Internacional de les Persones amb Discapacitat.

La directora general de l’IVASS, María José Rico, ha recalcat “el bon ambient viscut durant l’esdeveniment i la importància de la participació de les persones amb discapacitat intel·lectual en la comunitat”, a més d’insistir en el fet que “iniciatives com esta són necessàries per a promoure l’autonomia de les persones amb discapacitat i afavorir la seua plena inclusió”.

En este sentit, ha subratllat que “la interacció amb altres col·lectius, com en este cas les persones majors, són fonamentals per a la construcció d’una societat més inclusiva”, i ha recalcat que “el Consell està impulsant projectes i programes d’integració sociolaboral perquè estes persones tinguen les mateixes oportunitats que la resta de la població”.

Així mateix, ha indicat que “l’Institut Valencià de Servicis Socials compta amb un total de 1.212 places de persones amb discapacitat intel·lectual en 27 recursos de diversa tipologia, residències, centres d’atenció diürna i vivendes tutelades en tota la Comunitat Valenciana”.

“Des de la Generalitat estem treballant per a donar resposta a les necessitats de les persones amb discapacitat i les seues famílies a través d’una xarxa pública de recursos socioassistencials que els proporcionen una atenció de qualitat i més benestar”, ha apuntat.

**Interacció entre col·lectius**

Per a esta jornada, s’ha instal·lat un mercat ambulant nadalenc amb productes elaborats per les persones amb discapacitat intel·lectual en els tallers del centre ocupacional Marxalenes, i s’han disputat competicions amistoses de birles i petanca entre els majors i les persones usuàries del centre Luz Verde i de l’IVASS, símbol de l’esperit col·laboratiu i la interacció entre estos col·lectius.

Esta activitat d’oci i esportiva s’emmarca en la Trobada de Jocs Tradicionals i de Taula que, cada any, organitzen el centre ocupacional Marxalenes i l’associació de persones majors d’este barri de la ciutat de València, que compta amb més de 900 associats. A més, els equips de persones amb discapacitat intel·lectual participen en les XXXIII Lligues de l’Esport Adaptat organitzades per l’IVASS i COPAVA.

María José Rico ha recordat “el bon acolliment” d’estos campionats, i ha reiterat que “són iniciatives que generen llaços afectius entre les persones amb discapacitat intel·lectual i les persones majors, i contribuïxen a desestigmatitzar estos col·lectius i a valorar la seua contribució a la societat”.

Així mateix, la directora general de l’IVASS ha destacat “el diàleg i la cooperació dels diversos departaments del Consell amb tots els actors de l’àmbit de la discapacitat, associacions, col·lectius i entitats, per a reforçar les polítiques socials centrades en estes persones i les seues famílies”.

Fecha: 03/12/2024